US के बाद अब फ्रांस पर भी बदले की कार्रवाई, रूस ने 4 राजनयिकों को किया निष्कासित | Nedrick News
US के बाद अब फ्रांस पर भी बदले की कार्रवाई, रूस ने 4 राजनयिकों को किया निष्कासित
2018/03/31 at 1:52 PM
मॉस्को। पूर्व रूसी जासूस सर्जेई स्क्रीपल को ब्रिटेन में उनके घर पर जहर देने का मामला लगातार बढ़ता जा रहा है। इस मामले में अमेरिका के बाद अब फ्रांस पर भी रूस ने बदले की तलवार चलाई है। फ्रांस द्वारा निकाले गए 4 रूसी राजनयिकों के बदले रूस ने भी 4 फ्रांसीसी राजनयिकों को निष्कासित कर दिया है।
इस कार्रवाई के बाद फ्रांस के विदेश मंत्रालय ने एक बयान जारी किया है। बयान के मुताबिक, रूस में कार्यरत चार फ्रांसीसी दूतावास कर्मचारियों को निष्कासित करने का रूस का फैसला हमें आश्चर्यचकित नहीं करता है। हमें बड़े खेद के साथ ये कहना पड़ रहा है कि रूस ने ब्रिटेन में पूर्व जासूस सर्जेई स्क्रीपल को उनके घर पर जहर देने के मामले में अभी तक कोई स्पष्टीकरण नहीं दिया है।
इससे पहले अमेरिका से 60 रूसी राजनयिकों को निकाले जाने के बाद रूस ने भी जवाबी कार्रवाई करते हुए अमेरिका के 60 राजनयिकों को निकाल दिया था। साथ ही रूस ने सेंट पीट्सबर्ग में एक अमेरिकी दूतावास को भी बंद करने का फैसला किया है। रूस की ये कार्रवाई ठीक उसी प्रकार से है, जिस तरह से अमेरिका ने किया था। अमेरिका ने भी रूस के 60 राजनयिकों को निकाल दिया था। साथ ही एक रूसी दूतावास को बंद करने का भी फैसला किया था।
अमेरिका के अलावा ब्रिटेन ने भी 23 रूसी राजनयिकों को अपने यहां से निकाला है। अमेरिका और ब्रिटेन के साथ-साथ फिनलैंड, हंगरी, स्वीडन, एस्तोनिया, लटाविया, रोमानिया और क्रोएशिया ने भी एक रूसी राजनयिक को अपने देश से निकाला है। इसके साथ ही आइसलैंड ने ये ऐलान किया है कि वो अपने अधिकारियों को रूस में हो रहे विश्वकप में नहीं भेजेगा। वहीं नाटो (नॉर्थ एटलांटिक ट्रीटी ऑर्गनाइजेशन) ने भी इस मामले को गंभीरता से लेते हुए कड़ा एक्शन लिया है। नाटो ने रूस के लगभग सात राजनयिकों को बाहर निकाल दिया है।
दरअसल, 4 मार्च को पूर्व रूसी जासूस स्क्रीपल और उनकी बेटी यूलिया को जहर देने का मामला सामने आया था। दोनों को गंभीर हालत में अस्पताल में एडमिट कराया गया था। स्क्रीपल और उनकी बेटी यूलिया को जहर देने का आरोप रूस पर लगा था। बता दें कि रूस ने स्क्रीपल पर अपने देश की खुफिया जानकारियां ब्रिटेन की खुफिया एजेंसी एमआई-6 से बेचने का आरोप लगाया था। इन आरोपों के बाद स्क्रीपल को 13 साल के लिए जेल में बंद कर दिया गया था। हालांकि, 2010 में रूस और ब्रिटेन के बीच एक समझौता हुआ था, जिसके तहत स्क्रीपल को छोड़ दिया गया था, जिसके बाद वो अपने परिवार संग ब्रिटेन आ गए थे। उन्हें और उनके परिवार को ब्रिटेन की नागरिकता मिली हुई है।
Tags: britainDonald TrumpFrance DiplomatsLatest News in HindiRussiaSergei Skripalvladimir putinWorld News in Hindi